**Divina Tragedie - Cântul X**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine m-a pus să mă aburc pe munte,

În noaptea asta rece şi bizară,

Cu zeci de ochi codoşi ce dau să-nfrunte

Pe cel ce-n van se zbate, fără ţară?...

Exfoliată, prinsă-n conjunctură,

Gândirea mea zvâcnea incendiară.

Ce "Zei", constrânşi de vreo „nomenclatură”,

Tocmiţi au fost să-mi ordoneze soarta,

Şi borş făcând din ea şi tocătură?

Visasem Troia şi visasem Sparta,

Fără să văd, de fapt, „Fata Morgană”

Ce m-atrăgea de când trecusem poarta.

Urcând, mereu mai sus, - prins în capcană -

Cu fiecare pas, mai volatilă

Mi se părea misiunea cleptomană.

Pornit, dintr-un îndemn, după „feştilă”,

Mă răsuceam pe cercuri nesfârşite,

Cu o candoare parcă infantilă,

Când drept în faţă, vrând să resuscite

Ce-a mai rămas din forţele-mi pedestre,

Ca după ploi, (n-am spus şi...ilicite,)

Palate răsăreau pe căi alpestre,

Cu eleganţă reverenţioasă.

-„Hai, spune, vezi şi tu ce văd, Maestre?”

El, mie, cu o voce cioturoasă:

-„De când te-ai dat cu drumul la podişcă

Nu poate nimeni să-şi ridice casă

De teama ta. Plezneşti în tot ce mişcă! ”.

Şi pişicher, nevrând să se ogoaie:

„De te-nhămai şi tu, cu ei, la brişcă,

Găseai să dai pe un cârnat o oaie,

Cârnatul, pe o mână de verdeaţă,

Verdeaţa pe-un palat. (Nu pe căsoaie!)

Şi-un râs necontrolat, de precupeaţă

Abia întoarsă de la parastas,

Porni să salte peste fortăreaţă,

Ca un răspuns la vorba-mi de pripas.

-„N-ai auzit, amice, cum se vede,

Ce-nseamnă să te-nvârţi la CARITAS !”

„E ca o pestă care se succede

La intervale, inerent, egale,

Cu sunet imbatabil de monede

Lansate-n Piramide verticale,

(Făcute cin’le urcă să rămână

În fundul gol şi fără de parale).”

-„Şi... totul începând de la o stână?”

Din nou un râs se prăvăli, retoric,

Stârnind furtuni prin marea de ţărână.

-„Pe ce tărâm de vis fantasmagoric,

Îţi târâi fără de folos nădragii,

Lipsit complet de simţul metaforic?”

„N-ai auzit cum se-ntruniră Magii

La Fondul Nominal de Investiţii,

Mânaţi de-un Vânt pornit pe naufragii,

Ce-a-mbrobodit mulțimea-n superstiții?

De te-nrolai şi tu la CREDIT-BANG,

(Un hocus-pocus pus pe dispariţii

De-atâţi analfabeţi ajunşi în rang,)

Nu-mi pomeneai de stâne-mpăducheate

Când îţi vorbeam de-un agrement de gang!”

Ca inculpat, în ambiguitate,

Mă chinuiam să prind ce mi se spune,

Cu-atât aplomb şi excentricitate.

Dus, pe meridiane, de-o viziune,

(C-un cerc mai sus consolidat pe scară,)

Credeam că traversez printr-o minune,

Mistic indusă şi misionară.

Şi, poate, avansat, pe negândite,

Din Jocul ăsta să mă văd afară...

Toate păreau gândit-înlănţuite;

Mirat, vedeam mărşăluind coloane,

Către „un nu ştiu unde”, îmbulzite...

Un maraton? O cursă-ntre „ţurcane”?

O defilare care se răsfiră

La dangătul produs de megafoane?

Simţind cum gândurile-mi se lungiră,

În alterare hipertrofiată,

Maestrul le opri, unde porniră:

-„Din nou ţi-e mintea greu îmburniţată;

Nu încerca să ştii de ce se-aleargă

Pe-o cale încă nedeterminată!”

Din stânga, unduind precum o vargă,

Coloana celor fără rost în viaţă

(Bătrâni ajunşi să fie duşi pe targă

Nepricepând de ce pai se agaţă)

Spre Parlament zorea, în disperare,

Orbecăind precum măgaru-n ceaţă.

Pe altă parte, cei în sărbătoare,

Pe-un BANCOFLEX delapidat, cu pile,

(De nerecuperat prin dislocare,)

Cereau şi în Senat drepturi fertile.

-„De ce ne-amestecăm în treaba asta?!”

-„Să punem mâna pe Palat, copile!

De câte ori să-ţi spun că "dreapta"-i casta

Cu-acces direct la poarta principală?!

Locotenente, vrei să treci năpasta?

Dă-te cu ei şi uită de răscoală!

Intră în rânduri - nu eşti oarecine -

Şi n-ai să te întorci cu mâna goală!...

Şi am ales. Calea era în mine!